钦定古今图书集成/明伦汇编/官常典/第781卷 > 苏孝慈〈兄子沙罗〉
## 钦定古今图书集成/明伦汇编/官常典/第781卷 > 苏孝慈〈兄子沙罗〉

按《随书》本传，“孝慈，扶风人也。父武周，周兖州刺史。孝
慈少沉谨，有器干，美容仪。周初，为中侍上士。后拜都
督，聘于齐，以奉使称旨，迁大都督。其年又聘于齐，还
受宣纳上士。后从武帝伐齐，以功进位开府，赐爵文
安县公，邑千五百户，寻改封临水县公，增邑千二百
户，累迁工部上大夫。高祖受禅，进爵安平郡公，拜大”
府卿。于时王业初基，百度伊始，征天下工匠，纤微之
巧，无不毕集，孝慈总其事，世以为能。俄迁大司农，岁
馀，拜兵部尚书，待遇逾密。时皇太子勇颇知时政，上
欲重宫官之望，多令大臣领其职。于是拜孝慈为太
子右卫率，尚书如故。明年，上于陕州置常平仓，转输
京下。以“渭水多沙流，乍深乍浅，漕运者苦之。于是决
渭水为渠”，以属河，令孝慈督其役。渠成，上善之。又领
太子右庶子，转授左卫率，仍判工部、民部二尚书，称
为干理。数载，进位大将军，转工部尚书，率如故。先是，
以百寮供费不足，台省府寺咸置廨钱，收息取给。孝
慈以为官民争利，非兴化之道，上表请罢之，请公卿
以下给职田各有差，上并嘉纳焉。开皇十八年，将废
太子，惮其在东宫，出为浙州刺史。太子以孝慈去，甚
不平，形于言色，其见重如此。仁寿初，迁洪州总管，俱
有惠政。其后桂林山越相聚为乱，诏孝慈为行军总
管击平之。其年卒官。有子会昌。孝慈兄子沙罗，字子
粹。父顺，周眉州刺史。沙罗仕周，释褐都督。后从韦孝
宽破尉迥，以功授开府仪同三司，封通秦县公。开皇
初，蜀王秀镇益州，沙罗以本官从，拜资州刺史。八年，
冉尨羌作乱，攻汶山、金川二镇，沙罗率兵击破之，授
邛州刺史。后数载，检校利州总管事。从史万岁击西
爨，累战有功，进位大将军，赐物千段。寻检校益州总
管长史。会越巂人王奉举兵作乱，沙罗从段文振讨
平之，赐奴婢百口。会蜀王秀废，吏案奏沙罗云：“王奉
为奴所杀。”秀乃诈称左右斩之。又调熟獠，令出奴婢，
沙罗隐而不奏，由是除名，卒于家。有子康。